SONIC มั่นใจรายได้ทั้งปี 64 โตทะลุเป้า 60% รับธุรกิจขนส่งเรือ-สินเชื่อรถหัวลากหนุน
SONIC แย้มครึ่งปีหลังสดใส มั่นใจรายได้ทั้งปี 64 โตทะลุเป้า 60% ชูกลุ่มให้บริการขนส่งทางเรือรายได้โตเด่น 75-77% ส่วนธุรกิจปล่อยสินเชื่อรถหัวลากให้กับพันธมิตรเชื่อเป็นไปตามเป้าหมายปีนี้ 200 ล้านบาท 

8 ก.ย. 2564

ดร.สันติสุข โฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC ผู้นำธุรกิจให้บริการการจัดการระบบโลจิสติกส์แบบครบวงจรระดับภูมิภาค ได้นำเสนอข้อมูลผลประกอบการไตรมาส 2/2564 และทิศทางการดำเนินธุรกิจในช่วงครึ่งหลังปี 2564 ในงานบริษัทจดทะเบียนพบผู้ลงทุน (Opportunity Day) โดยให้ความเชื่อมั่นต่อนักลงทุนว่า ภาพรวมผลประกอบการทั้งปีรายได้จะเติบโตเกินเป้าหมายใหม่ที่บริษัทตั้งเป้าว่ารายได้จะขยายตัว 60%
สำหรับแนวโน้มผลประกอบการในช่วงครึ่งหลังปี 2564 ถือว่าเป็นช่วงไฮซีซั่นของธุรกิจขนส่ง รวมทั้งธุรกิจของ SONIC ซึ่งหากไม่มีสถานการณ์นอกเหนือความคาดหมายเกิดขึ้น บริษัทฯเชื่อว่าผลการดำเนินงานยังเติบโตต่อเนื่องในทุกกลุ่มธุรกิจของ SONIC โดยความโดดเด่นและมีการเติบโตสูงยังเป็นกลุ่มบริการขนส่งทางเรือซึ่งปัจจุบันมีสัดส่วนรายได้ 75 – 77% ของรายได้รวม ซึ่งกลุ่มลูกค้ายังกระจายอยู่ในทุกอุตสาหกรรม โดยในไตรมาส 2/2564 กลุ่มบริการขนส่งทางทะเลมีสัดส่วนรายได้ถึง 78% การบริการขนส่งทางบก 17% การบริการทางอากาศ 4.50%
ส่วนธุรกิจการปล่อยสินเชื่อรถหัวลากให้กับพันธมิตรภายใต้โมเดล โลจิสซิ่งนั้นเชื่อว่าจะสามารถปล่อยสินเชื่อได้ตามเป้าหมายปีนี้ที่ 200 ล้านบาท จากสิ้นสุดไตรมาส 2/2564 บริษัทฯสามารถปล่อยสินเชื่อรถหัวลากให้กับพันธมิตรได้แล้วประมาณ 150 ล้านบาท
“SONIC มั่นใจว่าภาพรวมผลงานทั้งปีจะเติบโตเกินเป้าหมาย ที่บริษัทตั้งเป้าว่ารายได้จะเติบโต 60% เนื่องจากครึ่งหลังปีนี้ผลประกอบการมีแนวโน้มสดใสต่อเนื่อง การขนส่งทางทะเลยังเป็นพระเอก บริษัทยังรักษาฐานลูกค้าเก่าไว้อย่างเหนียวแน่น ขณะที่ลูกค้าใหม่ๆ ก็เพิ่มขึ้น ส่วนหนึ่งเป็นเพราะลูกค้าเชื่อมั่นระบบการให้บริการขนส่งของ SONIC” ดร.สันติสุข กล่าว
ทั้งนี้ผลการดำเนินงานไตรมาส 2/2564 บริษัทฯมีกำไรสุทธิ 41.80 ล้านบาท เพิ่มขึ้น 35.11 ล้านบาท หรือเพิ่มขึ้น 525.60% เมื่อเทียบกับงวดเดียวกันของปีก่อนหน้าที่กำไรสุทธิ 6.68 ล้านบาท ขณะที่งวด 6 เดือนแรกปี 2564 บริษัทฯมีกำไรสุทธิ 82.54 ล้านบาท เพิ่มขึ้น 62.55 ล้านบาท หรือเพิ่มขึ้น 312.91% เมื่อเทียบกับงวดเดียวกันของปีก่อนหน้าที่มีกำไรสุทธิ 19.99 ล้านบาท